次韻彦由見贈
作者：釋德洪
朝代：宋

paragraphs: 華亭富文物，最後機與雲。
妙年翰墨場，唾手立奇勳。
萬物鼻一堊，馳掃數揮斤。
道人出塵者，一見過所聞。
置之緇衣林，玉石宛自分。
能將霅溪晝，解追青龍氲。
超然勁高節，冰雪看此君。
故應知見熟，玉骨久受熏。
天眼視浮俗，爭奈空煎焚。
我尋住山侣，識子吳江濆。
人生各有適，未易分黠嚚。
風物亦自私，草木俱忻忻。
何當斷岸塢，賡歌蒼石垠。
我詩無傑句，愧子才逸羣。
此篇頗尚有，句意雅而文。
把玩值清月，林影白紛紛。
高懷亦自放，豈以我輩云。
君看功名事，真如過耳蚊。
行將挂社籍，蓮沼開奇芬。
勞君讀此詩，正如蕕與薫。